Општинска управа општине Рача, на основу члана 94. Закона о запосленима у аутономним покрајинама и јединицама локалне самоуправе ("Сл. гласник РС", бр. 21/2016, 113/2017, 95/2018, 114/2021, 113/2017 - др. закон, 95/2018 - др. закон, 86/2019 - др. закон, 157/2020 - др. закон и 123/2021 - др. закон), члана 12. став 1. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“, број 95/2016 и 12/2022) и Закључка Комисије за давање сагласности за ново запошљавање и додатно радно ангажовање код корисника јавних средстава број 51 Број: 112-2680/2023 од 29. марта 2023. године оглашава:

**ЈАВНИ КОНКУРС**

**ЗА ПОПУЊАВАЊЕ СЛОБОДНОГ ИЗВРШИЛАЧКОГ РАДНОГ МЕСТА У ОПШТИНСКОЈ УПРАВИ ОПШТИНЕ РАЧА**

**I Орган у коме се радно место попуњава:**

Општинска управа општине Рача, 34210 Рача, улица Карађорђева бр. 48.

**II Раднo местo којe се попуњава:**

У Одељењу за привреду, пољопривреду, буџет и финансије, Одсеку за утврђивање, наплату и контролу јавних прихода, радно место **буџетски инспектор**, које је разврстано у звање **саветник - 1 извршилац.**

**Опис посла:** Врши инспекцијски надзор и контролише рад директних и индиректних корисника буџетских средстава; Врши контролу пословних књига, извештаја, евиденције и друге документације код корисника буџетских средсатава у циљу утврђивања да ли су средства наменски и законито коришћена. Послове буџетске контроле обавља по програму који доноси Председник општине; по захтеву Председника општине, врши ванредну контролу буџетских корисника; о извршеној контроли саставља записник, о томе обавештава Председника општине и Општинско веће, а затим га доставља органу или организацији код које је извршена контрола, Записником констатује утврђене незаконитости или неправилности, доказе на основу којих су утврђене, предлаже мере и утврђује рокови за њихово отклањање. Врши израду пројеката од значаја за општину по налогу Председника општине. Обавља друге послове по налогу Шефа Одсека и начелника Општинске управе.

**Услови:** Стечено високо образовање из научне области економских наука на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама,односно на основим студијама у трајању од најмање 4 године или специјалистичким студијама на факултету, или високо образовање стечено у складу са прописима који су важили до ступања на снагу закона о високом образовању. Три године радног искуства у струци, положен државни стручни испит, положен испит за инспектора, потребне компетенције за обаљање послова радног места.

**III Место рада:**

Општина Рача, Општинска управа, улица Карађорђева бр. 48.

**IV Рок за подношење пријаве на јавни конкурс:**

**15 дана** и почиње да тече од дана објављивања обавештења у дневним новинама, које се дистрибуирају за целу територију Републике Србије.

**V Лице које је задужено за давање обавештења о јавном конкурсу:**

Јелена Николић, Извршилац за област друштвене бриге о деци и људске ресурсе у општинској управи општине Рача, телефон: 064/4223425.

**VI Aдреса на коју се подноси пријава за јавни конкурс:**

Општинска управа општине Рача, улица Карађорђева бр. 48, 34210 Рача, са назнаком: „За јавни конкурс на радно место – **Буџетски инспектор“.**

**VII Услови за рад на радним местима:**

ОПШТИ УСЛОВИ:

Кандидат мора да испуњава опште услове предвиђене чланом 80. Закона о запосленима у аутономним покрајинама и јединицама локалне самоуправе ("Сл. гласник РС", бр. 21/2016, 113/2017, 95/2018, 114/2021, 113/2017 - др. закон, 95/2018 - др. закон, 86/2019 - др. закон, 157/2020 - др. закон и 123/2021 - др. закон):

* да је пунолетан држављанин Републике Србије,
* да има општу здравствену способност,
* да има прописану стручну спрему,
* да лице није правоснажно осуђивано на безусловну казну затвора од најмање 6 месеци,
* да му раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

ПОСЕБНИ УСЛОВИ:

Стечено високо образовање из научне области економских наука на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама,односно на основим студијама у трајању од најмање 4 године или специјалистичким студијама на факултету, или високо образовање стечено у складу са прописима који су важили до ступања на снагу закона о високом образовању. Три године радног искуства у струци, положен државни стручни испит, положен испит за инспектора, потребне компетенције за обаљање послова радног места.

**Напомена:** Положен државни стручни испит и испит за инспектора није услов, нити предност за заснивање радног односа.

**VIII Докази који се прилажу уз пријаву на јавни конкурс:**

Кандидат је уз пријаву на Јавни конкурс дужан да достави:

* потписану пријаву са кратком биографијом, адресом, бројем телефона,
* диплому о стеченој стручној спреми,
* уверење о положеном стручном испиту за запослене у органима државне управе и уверење за инспекторе (лица са положеним правосудним испитом уместо уверења о положеном државном стручном испиту за рад у државним органима достављају уверење о положеном правосудном испиту),
* одговарајући доказ о радном искуству у струци,
* извод из матичне књиге рођених,
* уверење о држављанству (не старије од 6 месеци),
* уверење да лице није осуђивано за кривично дело за које је предвиђена казна затвора од најмање 6 месеци (не старије од 6 месеци),
* уверење да се не води кривични поступак за кривично дело које га чини неподобним за обављање послова у државном органу (не старије од 6 месеци),
* уверење о општој здравственој способности (не старије од 6 месеци),
* потврда или уверење да кандидату није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

Докази о испуњености напред наведених услова подносе се у оригиналу или овереној фотокопији.

Одредбом члана 9. и члана 103. Закона о општем управном поступку („Сл. гласник РС“ бр. 18/2016, 95/2018 – аутентично тумачење и 2/2023 – одлука УС), прописано је поред осталог, да орган може да врши увид, прибавља, и обрађује личне податке о којима се води службена евиденција, осим ако странка изричито изјави да ће податке прибавити сама.

Потребно је да учесник конкурса осим горе наведеног, достави и изјаву којом се опредељује за једну од ове две могућности. Примерак изјаве налази се на сајту општине Рача уз Јавни конкурс www.raca.rs.

**IX Провера оспособљености, знања и вештина кандидата у изборном поступку:**

Са кандидатима чије су пријаве благовремене, допуштене, разумљиве и потпуне и уз које су приложени сви потребни докази и који испуњавају услове за рад на оглашеном радном месту, назначене вештине и знања биће проверена на начин који је наведен у огласу о конкурсу у просторијама општинске управе општине Рача, ул. Карађорђева бр. 48, о чему ће кандидати бити обавештени телефонским путем или електронском поштом на бројеве или адресе које су навели у пријави.

За оглашено радно место најпре ће се вршити провера знања и вештина утврђених у оквиру општих функционалних компетенција, и то:

1.Организација и рад органа локалне самоуправе у Републици Србији - провераваће се усмено;

2. Дигитална писменост - провераваће се решавањем задатака (практичним радом на рачунару);

3. Пословна комуникација - провераваће се усмено.

Напомена: Уколико кандидат поседује сертификат, потврду или други писани доказ о поседовању знања и вештина у основама коришћења рачунара, основама коришћења интернета, обради текста, табеларне калкулације исти се прилаже уз пријаву на интерни конкурс, у оригиналу или овереној фотокопији.

Након провере знања и вештина утврђених у оквиру општих функционалних компетенција, у изборном поступку вршиће се и провера знања и вештина утврђених у оквиру посебних функционалних компетенција, и то:

1. Посебне функционалне компетенције за област рада инспекцијски послови (општи управни поступак и основе управних спорова; основе казненог права и казнених поступака; основе прекршајног права и прекршајни поступак; основе привредног права и привредног пословања; поступак инспекцијског надзора и методе анализе ризика; функционални јединствени информациони систем; основе вештина комуникације, конструктивног решавања конфликата и управљање стресом; кодекс понашања и етике инспектора) - провераваће се усмено;
2. Посебне функционалне компетенције за област рада стручно-оперативни послови (методе и технике опсервације, прикупљања и евидентирања података; поступак израде стручних налаза; технике израде општих, појединачних и других правних и осталих аката) - провераваће се усмено;
3. Посебнe функционалнe компетенцијe за одређено радно место- планскa документа, прописи и акта из надлежности и организације органа (Статут општине Рача) - провераваће се усмено;
4. Посебнe функционалнe компетенцијe за одређено радно место- прописи из делокруга радног места (Закон о буџетској инспекцији, Закон о инспекцијском надзору, Уредба о раду, овлашћењима и обележјима буџетске инспекције, Закон о општем управном поступку, Правилник о начину и поступању буџетске инспекције у вршењу надзора над спровођењем закона о роковима измирења новчаник обавеза у комерцијалним трансакцијама) - провераваће се усмено;

**X**  За наведенo раднo местo, радни однос се заснива на **неодређено време**.

**XI** Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази у оригиналу или овереној фотокопији биће одбачене.

**XII** Јавни конкурс спроводи Конкурсна комисија именована од стране начелника општинске управе општине Рача, Решењем бр. 111-1/2023-IV-00 од 31.07.2023. године.

**XIII** Овај оглас објављује се на званичној интернет презентацији општине Рача **www.raca.rs**, док се у дневним новинама које се дистрибуирају за целу територију Републике Србије и то: дневни лист „Вечерње новости“, објављује обавештење о јавном конкурсу и адреса интернет презентације на којој је објављен оглас.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

**ОПШТИНСКА УПРАВА ОПШТИНЕ РАЧА  
Број: 111-3/2023-IV-00** **од 17.08.2023. године**

**Н А Ч Е Л Н И К**

**Општинске управе општина Рача**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Јована Бетулић**